Slim skoonheid ryg prestasies én titels in | Netwerk24
Slim skoonheid ryg prestasies én titels in
Deur Ischke van Eeden 23 Februarie 2021 07:12
Hoewel dit 'n baie moeilike jaar was, het 'n skoonheidskoningin van Centurion steeds 2020 met 'n lys prestasies geëindig.
Nicola Knoetze (18) van die Hoërskool Zwartkop het nie net akademies uitgeblink met onderskeidings in Afrikaans huistaal, Engels huistaal, wiskunde, lewensoriëntering, rekeningkunde, musiek en visuele kuns nie.
Buite die skoolgronde het sy ook groot hoogtes bereik en is sy as Miss Gauteng Schools 2020 gekroon, asook Miss Junior South Africa 2020. Dit was vir haar 'n groot eer om albei skoonheidskompetisies te kon wen.
Nicola Knoetze Foto: Verskaf
"Miss Junior South Africa skep 'n groot geleentheid vir my om liefdadigheidswerk in my gemeenskap te doen. Dit gee my ook die geleentheid om vanjaar oorsee aan Miss 7 Continents te gaan deelneem, as Covid-19 dit toelaat," sê Nicola.
As 'n middel- en langafstandatleet was een van die lekkerste gebeurtenisse van 2020 om aan haar laaste interhoëratletiekbyeenkoms deel te neem. Die matriekafskeid was ook 'n hoogtepunt, al was daar sprake dat die glansgeleentheid nie sou plaasvind nie.
"2020 was nou nie juis wat ek wou gehad het nie, want ons het ongelukkig baie dinge misgeloop as gevolg van die koronavirus."
"Wat vir my hartseer was, is dat ons weens die pandemie vir 'n aantal maande tuisonderrig ontvang het. Vir my was dit 'n uitdaging, want ek is 'n mensemens. Dit was ook moeilik om akademies te presteer en gefokus te bly," sê sy.
Die jaar het haar egter geleer om klein goedjies in die lewe te waardeer, soos die tyd wat sy wel saam met vriende by die skool gehad het en die tyd saam met haar familie. "Dit het my geleer om in moeilike omstandighede steeds te kan deurdruk en presteer, sodat dit my nie onderkry nie."
Nicola gaan BCom-rekeningkunde aan die Universiteit van Pretoria studeer.
Meer oor: Hoërskool Zwartkop | Sewe Onderskeidings | Centurion | Toppresteerder | Matrieks2020 | Matriekuitslae | Matriekeksamen